Ազգային ժողովի վաղը մեկնարկելիք հերթական քառօրյայի ընթացքում կքննարկվի նաեւ Սահմանադրական դատարանի թեկնածուի հարցը։ Թեկնածու ներկայացնելու հերթը ՀՀ նախագահինն է եւ նա այդ պաշտոնում խիստ անհասականալի եւ զավեշտի հասնող ընտրություն է կատարել։ Այդ թեկնածուն Վահե Գրիգորյանն է, բայց մինչ նրա ընտրության սկզբունքը հասկանալը, նկատենք, որ Սերժ Սարգսյանի շնորհիվ Հայաստանի նախագահ դարձած Արմեն Սարգսյանը հարմարավետ տեղավորվել է նոր իշխանությունների գծած տիրույթում եւ միլիմետր դուրս չի գալիս այդ սահմաններից, նա ինքնուրույնություն չի դրսեւորում եւ համենայն դեպս վերջին 4-5 ամիսներին իր բոլոր քայլերն ու որոշումները հօգուտ ուժեղի են՝ իշխանությանը։ Սկզբունքայնություն, անաչառություն նա չի դրսեւորում նույնիսկ ակնհայտ իրողությունների դեպքերում։ Մասնավորապես հոկտեմբերի 2-ին ԱԺ-ի կողմից ընդունված բազմաչարչար օրենքի նախագծի հարցում, որը մասնագետների հավաստմամբ սահմանադրականության հետ նույնիսկ չնչին խնդիրներ չի առաջացնում, խոսքը ԱԺ կանոնակարգ օրենքում փոփոխությունների մասին է, որը պատգամավորների գործունեության երաշխիքներին է վերաբերում։ Սակայն Արմեն Սարգսյանը չի պատրաստվում ստորագրել այդ օրենքը եւ այն կուղարկի Սահմանադրական դատարան։ Անգամ Երեւանի ավագանու ընտրությունների քարոզարշավի ժամանակ, երբ հասարակության ակնհայտ բեւեռացում էր տեղի ունեցել, նա խուսափեց սթափեցնող խոսքից։